b'\n_START_ARTICLE_\nTakson\n_START_PARAGRAPH_\nRije\xc4\x8dju takson u biologiji ozna\xc4\x8dava se u biologiji sistematikom prepoznata grupa \xc5\xbeivih bi\xc4\x87a. Znanstveno prepoznavanje i imenovanje takse zada\xc4\x87a je taksonomije, koja se naslanja na rezultate biolo\xc5\xa1ke sistematike. Razli\xc4\x8dite predod\xc5\xbebe o sistematici vode do razli\xc4\x8ditih taksonomskih prikaza, a time i do alternativnih rezultata kod znanstvenog nazivlja taksi. Zbog tradicije, zadr\xc5\xbeana su imena koja se naslanjaju na latinski i gr\xc4\x8dki jezik. Sama rije\xc4\x8d takson izvedena je iz gr\xc4\x8dkog \xcf\x84\xce\xac\xcf\x84\xcf\x84\xce\xb5\xce\xb9\xce\xbd (tatein) za "ure\xc4\x91ivanje", "redanje".\n_START_SECTION_\nSinonimi\n_START_PARAGRAPH_\nNajlak\xc5\xa1e se rje\xc5\xa1avaju one razli\xc4\x8ditosti do kojih dolazi samo na temelju kori\xc5\xa1tenja sinonima u davanju naziva. Tako mogu dva biologa u dvije razli\xc4\x8dite regije sresti istu vrstu i dati joj dva razli\xc4\x8dita imena, ili se mo\xc5\xbee spoznati da su dvije razdvojene populacije ista vrsta a smatralo ih se razli\xc4\x8ditim vrstama. Tako je na primjer poljski zec (Lepus europaeus) je s vremenom dobio \xc4\x8detrdeset dva znanstvena opisa (sinonima). Druga mogu\xc4\x87nost je da se na temelju novih znanstvenih spoznaja utvrdi da neko grupiranje koje se smatralo zastarjelim ipak tvori pravi takson. Kako taj stari naziv mo\xc5\xbeda stolje\xc4\x87ima nije bio kori\xc5\xa1ten, bio je zaboravljen a taksonu dato novo ime. Takvi slu\xc4\x8dajevi se rje\xc5\xa1avaju da vrijedi samo najstariji naziv, tako zvani bazionim, dok svi kasniji nazivi postaju neva\xc5\xbee\xc4\x87i sinonimi._NEWLINE_Mo\xc5\xbee se dogoditi i obrnuti slu\xc4\x8daj, da dva razli\xc4\x8dita taksona dobiju isto ime. I ovdje vrijedi pravilo da takson koji je prvi dobio odre\xc4\x91eno ime, nastavlja nositi to ime, a takson koji je to ime dobio kasnije, treba dobiti novo ime. Dok se to ne dogodi, uvrije\xc5\xbeilo se, bar u botanici, da se uz ime vrste doda i skra\xc4\x87enica imena znanstvenika koji je vrstu prvi opisao._NEWLINE_Za valjanost jednog taksona od ve\xc4\x87eg su zna\xc4\x8denja razmi\xc5\xa1ljanja o pitanjima sistematike kako utvditi kriterije koja grupa \xc5\xbeivih bi\xc4\x87a doista tvori jedan takson, a koja ne. Po\xc4\x8detkom 21. stolje\xc4\x87a kao najva\xc5\xbeniji sistem uvrije\xc5\xbeila se klasi\xc4\x8dna i filogenetska taksonomija. Njeno kori\xc5\xa1tenje u utv\xc4\x91ivanju razlika prema klasi\xc4\x8dnoj sistematici se idealizira; u biolo\xc5\xa1koj praksi koriste se oba sistema paralelno ili se ta dva sistema kombiniraju.'